Halvdelen af roserne i den Jyske Rosenpark i Aalestrup er gået ud. Rosen "Nostalgi" er den værst ramte.

Når Den Jyske Rosenpark i Aalestrup åbner for en ny sæson den 24. juni, må gæsterne indstille sig på en noget anden oplevelse end normalt. Faktisk en halvt så stor én af slagsen, skriver viborgfolkeblad.dk. Parkens faste gartner, Karen Steffensen, anslår således at cirka 50 procent af parkens roser er gået ud. Skylden får blandt andet en meget tør vinter, og så hjalp den sene nattefrost først i maj heller ikke på de små skud, der allerede var kommet frem på nogle af planterne. Dertil kommer, at mange af planterne var af ældre dato, og derfor ikke så modstandsdygtige. Senest oplevede parken i midten af 90'erne en lignende rosendød. Karen Steffensen er nu i gang med at plante nye roser, men den uheldige rosendød kommer til at koste: - Det løber nok op i 100.000 kroner for roser, hvis vi er heldige. Det er bare ærgerligt, siger bestyrelsesformand Bodil Byrialsen. Blandt de hårdest ramte sorter er rosen »Nostalgi«, der sidste år blev valgt til årets rose af de besøgende i parken.